Og mens der i Danmark var stor jubel, da København kom op af bowlen, var skuffelsen omvendt stor på den anden side af Øresund. Med det topmoderne Friends Arena i Stockholm med plads til 50.000 tilskuere i baghånden gik svenskerne ind til udnævnelsen af EM-værtsbyer med store forhåbninger.Men Telia Parkens kapacitet på 38.000 tilskuere blev foretrukket på bekostning af vores svenske broderlands nybyggede stadion til tre mia. svenske kroner.I et dokument offentliggjort af UEFA fremgår det, at landene, der kæmpede om tre gruppekampe og en ottendedelsfinale, blev inddelt i geografiske grupper. Her kom Danmark og Sverige i en skandinavisk zone. Det var så op til UEFA at stemme om, hvilke af de to lande, der skulle tildeles EM-kampene. Og her løb Danmark med en knusende sejr. Hele 13 stemmer fik Danmark mod Sveriges tre.I den sidste fase skulle UEFAs eksekutivkomité stemme om, hvilket af de otte bud - som endnu ikke var blevet udvalgt - der skulle have de sidste seks pladser som EM-vært. Også her fik Sverige stryg. Med 18 point fik svenskerne færrest af alle, og det er noget, man er meget overrasket over hos det svenske fodboldforbund SvFF:- Det har føltes så utrolig godt undervejs, og vi har fået positive signaler. Vi er nødt til at spørge beslutningstagerne, for vi blev anbefalet af UEFAs administration og havde fået flere ranking points end nogle af dem, der er blevet valgt. Vi er meget overraskede, siger talsmand Karl-Erik Nilsson til Sveriges Radio og fortsætter:

- Vi er meget skuffede i den svenske delegation. Vi har følt os meget sejrssikre, men UEFAs eksekutivkomité må have ment, at de andre kandidater var bedre. Det føles mærkeligt og ekstremt tungt lige nu. Men vi giver ikke op med hensyn til at få mesterskaber til Sverige, men lige nu sørger vi. Vi er forbandede og skuffede.

Den svenske avis Aftonbladet beskriver den manglende udnævnelse som 'en pragtfiasko for det svenske fodboldforbund', men avisen udviser samtidigt forståelse for UEFAs beslutning:- Nu står svensk fodbold tilbage med en udskældt arena til tre milliarder, en milliard dyrere end beregnet - og den eneste lejer, AIK, vil endda helst forlade det. Græsset er stadig et problem, taget kan ikke køres på hurtigt nok på, og gardinet, der skulle sørge for, at der kunne sidde 50.000 tilskuere i stedet for 30.000, kan ikke anvendes, hvis det blæser, skriver de.